Alleshave Kirke
Alleshave Kirke ligger i den nordvestlige del af Bregninge Sogn og er opført som filialkirke. Kirken ligger i åbent land på landtangen mellem Saltbæk Vig og Sejerøbugten.
Den rektangulære kirkegård omkranses af levende hegn mod nord og en gulstensmur mod syd, hvor indgangen til kirkegården findes. I det nordvestlige hjørne findes et ligkapel, og mod sydøst ligger en nyere graverbygning.
Kirken er opført efter tegninger af arkitekt Aage Herløw (1892-1986) og indviet den 9. december 1928. Kirkebygningen består af et enkelt, meget højt langhus med tilknyttet apsis i øst. Den hvidkalkede kirke står rødt tegltag, men kendetegnes i øvrigt af sit minimalistiske formsprog, hvor facaderne kun brydes af de enkle rundbuede vinduer.
Kirkebygningens indre domineres af det mørke bræddeloft. Det indre fremstår hvidkalket, dog er der i apsissen en fresko (dvs. maleri udført på våd murpuds), der forestiller opstandelsen, malet af Rudolf Rud-Petersen (1871-1961).
Inventaret stammer overvejende fra samme tidsperiode som bygningen.